AGF Fodbold

AGF er en fodboldklub med hjemmebane på Ceres Park (En del af Atletion) i Aarhus. Klubben er en del af Aarhus Gymnastikforening af 1880 som blev stiftet i 1880. Fodbold kom dog først til i 1902. Fodboldklubben er en af de mest succesfulde danske klubber med 5 danske mesterskaber og 9 pokaltitler (dansk rekord). De seneste store succeser ligger dog nogle år tilbage, da AGFs seneste mesterskab var i 1986 og den seneste pokaltitel var i 1996.

Den professionelle del af klubben blev stiftet i 1978. I 2005 blev den professionelle fodboldafdeling en del af den nyoprettede koncern Århus Elite, da man valgte at udvide forretningen med andre områder; Århus GF nu Skanderborg Aarhus Håndbold (håndbold), Bakken Bears (basketball) og Atletion.

Førsteholdet har siden indførelsen af Superligaen spillet i denne række, bortset fra sæsonerne 2006/2007, 2010/2011 og 2014/2015. AGF er den klub i Danmark, der har spillet flest sæsoner i den bedste række under DBU (1. division og Superliga). I årene 1997 - 2019 svigtede resultaterne tidligere tiders storhed, hvilket medførte en del interne stridigheder, som igen har medført, at AGF i nogle år fik tilnavnet Galehuset. Fanfraktionen "Galehuset" tog navnet til sig som en ironisk kommentar til deres uforbeholdne støtte til en klub i krise. I 2015 rykkede AGF tilbage til superligaen efter et år i næstbedste række. I sæsonen 2019/2020 kvalificerede klubben sig for første gang under den nye struktur, som var indført i 2016, til mesterskabsslutspillet. Klubben opnåede en bronzemedalje, dvs. den første medalje siden 1997.

Historie

De første år 
Fodbold kom på klubbens program i 1902, og den 2. november samme år spillede AGF sin første kamp. Det var mod Aarhus Idrætsklub Olympia, der vandt 5-2. Men blot seks år senere sikrede AGF sig klubbens første titel ved at vinde den jyske mesterskabsfinale med en sejr på 3-2 over Ringkøbing. Det blev til i alt syv jyske mesterskaber, samt tre finalepladser i Landsfodboldturneringen før AGF i 1927 kom med i den netop da oprettede landsdækkende Danmarksturneringen.
AGFs spillede den første tid på Galgebakken, hvor det nuværende Aarhus Universitet ligger og på en bane ved Friheden i den sydlige ende af byen. I 1911 rykkede man så for første gang ind i eget klubhus efter at have købt boldbanerne ved Dalgas Avenue. Fra 1920 blev hjemmekampene spillet på det nyopførte Aarhus Stadion, hvor klubben har holdt til lige siden. I 1941 flyttede AGF klubhus og træningsanlæg fra Dalgas Avenue til Fredensvang i forstaden Viby.

Storhedstiden i 1950'erne og 1960'erne 
Selvom AGF hørte hjemme i landets næststørste by, så var det dog først i slutningen af 1940'erne, at AGF begyndte at markere sig for alvor, da det blev til DM-bronze tre år i træk fra 1949-51. Efter et enkelt år i 2. division i sæsonen 1952-53 vendte AGF stærkt tilbage og fra 1954 og 11 år frem var klubben blandt Danmarks bedste. Med bl.a. den tidligere ungarske landsholdslegende Géza Toldi som træner, vandt AGF i denne periode fire mesterskaber (heraf tre i træk 1955-57) og fem pokaltitler på taktisk overlegenhed og teknisk fodbold.

AGF var deltager i den allerførste udgave af Mesterholdenes Europa Cup. 21. september 1955 tabte AGF 0-2 i Idrætsparken i København til franske Stade Reims, mens returkampen i Frankrig endte 2-2. I 1961 nåede man endda kvartfinalen i samme turnering, hvor man måtte se sig besejret af portugisiske Benfica, der senere vandt turneringen.

Professionalismens indførelse 
I slutningen af 1960'erne faldt holdets niveau dog en del, og klubben måtte ned i 2. division i både 1968 og 1973. I 1976 vendte AGF dog tilbage til den bedste række, hvor det lykkedes at forblive i 30 år i træk. Det var indførelsen af professionel fodbold i Danmark i 1978, der fik afgørende indflydelse på AGFs sportslige succes. Allerede samme år blev det til bronzemedaljer, og med et stort tilskuer- og sponsorgrundlag i Aarhus lykkedes det hurtigt at opbygge et stærkt mandskab. Den udvikling lykkedes det at holde fast i helt frem til 1998.

Med den tidligere Real Madrid-stjerne Henning Jensen på holdet var AGF allerede i 1982 tæt på at vinde guld. AGF lå på førstepladsen før sidste spilledag. Men uafgjort 2-2 på udebane mod B.93 betød, at guldet i stedet gik til OB. I 1984 var AGF igen tæt på titlen, men blev overgået med et enkelt point af ærkerivalerne Vejle. Først i 1986 lykkedes det endelig at erobre klubbens femte danske mesterskab. Med Jens Harmsen som træner og profiler som Flemming Povlsen, Jan Bartram, John Stampe og Lars Lundkvist blev AGF suveræne mestre allerede i femtesidste spillerunde. Siden fulgte tre pokaltitler i 1987, 1988 og 1992 samt en kvartfinale i Europa Cup for Pokalvindere mod FC Barcelona, som blev tabt knebent.

I 1996 var AGF igen tæt på DM-guld med blandt andre Stig Tøfting og Håvard Flo på holdet. Men i næstsidste runde blev det kun 1-1 mod OB, så Brøndby IF overtog førstepladsen og siden sikrede sig titlen på sidste spilledag ved at slå AaB 2-0, hvorpå AGF måtte nøjes med sølvmedaljer. AGF fik dog revanche i pokalfinalen samme måned ved at slå Brøndby 2-0, klubbens seneste pokaltitel.

2000'erne: Mange trænerfyringer 
I 1997 blev det til en tredjeplads i Superligaen, men store økonomiske problemer sendte efterfølgende klubben ud i en sportslig deroute. I 2000 blev træner Peter Rudbæk fyret efter syv år på posten, og AGF var de følgende sæsoner næsten konstant i nedrykningsfare. Heftig udskiftning på trænerposten hjalp heller ikke, og i 2006 sluttede klubben så sidst i Superligaen og rykkede ud for dog at vende tilbage til den bedste række året efter.

Ove Pedersen havde overtaget trænerposten fra den svenske fiaskotræner Sören Åkeby i 2006. Trods en fornuftig placering året efter genoprykningen, blev Pedersen fyret i 2009, hvor Erik Rasmussen blev præsenteret som træneren, der skulle genetablere AGF i toppen af dansk fodbold. I 2010 rykkede AGF igen ud af Superligaen efter en famøs sæson, hvor holdet lå nummer ét efter syv runder, men kun formåede at vinde fem af de resterende 26 kampe, samtidig med at Randers FC overhalede århusianerne på en fænomenal slutspurt i løbet af foråret. Hvor ærgerlig nedrykningen var skal ses ud fra det faktum, at AGF satte rekord, som det hold, der er rykket ud af Superligaen med flest point nogensinde. Umiddelbart syntes nedrykningen at være udløst af mange skader blandt nøglespillerne, men Erik Rasmussen har senere erkendt, at han på grund af problemer i privatlivet var ukoncentreret i den periode, hvor holdet raslede ned i tabellen. Rasmussen blev fyret i sommeren 2010, og Peter Sørensen overtog trænerposten; AGF rykkede efter en enkelt sæson i 1. division tilbage i Superligaen. I den følgende sæson (2011-2012) opnåede AGF sin bedste placering i 15 år med en femteplads og kvalificerede sig til Europa League, hvor man dog blev slået ud allerede i indledende runde af det georgiske hold, FC Dila Gori. I sæsonen 2012-2013 startede holdet med gode resultater, men da Peter Graulund pludselig stoppede karrieren i efteråret 2012 og flere nøglespillere blev langtidsskadede, løb AGF ind i en række nederlag i foråret 2013 og sluttede på en syvendeplads.

Sæsonen 2013/2014 begyndte positivt, men efter en periode med blot to point i seks kampe og megen turbulens i medierne vedrørende Peter Sørensens mandskabspleje, valgte bestyrelsen at "afbryde samarbejdet" med træneren den 25. februar 2014, hvorefter Jesper Fredberg blev forfremmet til cheftræner med Martin Jørgensen som assistent. De stod i spidsen for 1. holdet i 14 kampe, hvoraf de 12 blev tabt. Da nedrykningen til 1. division var en kendsgerning, ansatte klubben Morten Wieghorst som ny cheftræner.

I sæsonen 2014/15 var AGF efter 15 runder af turneringen 13 points fra den 2. plads, som gav oprykning, men en god forårssæson (samt et kollaps for Lyngby BK, der ikke var i stand til at vinde i ni kampe i træk), betød, at AGF sikrede sig oprykningen i tredjesidste runde af turneringen.

5. december 2015 meddelte direktør Jacob Nielsen på et pressemøde, at cheftræner Morten Wieghorst var blevet afskediget på grund af manglende resultater og samarbejdsvanskeligheder med ledelsen. Den 6. december blev det bekendtgjort, at Glen Riddersholm var ansat som ny cheftræner.

I foråret 2016 spillede AGF sig i finalen i pokalturneringen efter en samlet sejr på 4-2 i semifinalerne mod AaB. Finalen blev tabt til FC København. Målsætningen for sæsonen 2016/17 var en plads i slutspillet, men holdet endte i playoff, hvor holdet dog sikrede sig en ny sæson i superligaen.

Efter en række udskiftninger i spillertruppen i sommeren 2017 proklamerede ledelsen, at holdet var væsentligt forstærket. Alligevel udeblev resultaterne, og 30. september 2017 meddelte AGF i en pressemeddelelse, at Glen Riddersholm var blevet fyret af denne grund, og at ledelsen havde valgt at ansætte David Nielsen. Anfører Morten Duncan Rasmussen udtalte, at fyringen af Riddersholm kom som et chok for spillerne, fordi denne havde truppens fulde opbakning. AGF's ledelse reagerede herpå med at udtale, at den forventede spillernes fulde loyalitet.

David Nielsen-årene 
Under David Nielsens ledelse var anføreren ikke længere sikret en stamplads, og ved vintertransfervinduets afslutning i januar 2018 skiftede Duncan igen til udlandet, hvor han blev solgt til polske Pogon Szczecin. Trods den noget turbulente start, der ikke blev bedre af, at AGF tabte fire af de første fem kampe under David Nielsen, fik han snart rimelig styr på holdet, og selv om det blev til en tiendeplads i grundspillet, gav den nye turneringsstruktur og gode sejre i nedrykningsspillet klubben en kamp om kvalifikation til Europa League. I Parken tabte holdet dog 1-4 til FCK, som dermed fik pladsen.

I den følgende sæson blev det til en niendeplads i grundspillet og tab til Randers FC i semifinalen om kvalifikation til Europa League. I sæsonen 2019/2020 kvalificerede klubben sig for første gang under den nye struktur til mesterskabsslutspillet. Klubben opnåede en bronzemedalje, hvilket var den første medalje siden 1997. Efter en playoff-kamp mod OB, som blev vundet 2-1, kvalificerede klubben sig til Europa League kvalifikation, hvilket var første deltagelse i europæiske kampe siden 2012.

Den europæiske deltagelse blev imidlertid noget af en fiasko for AGF, da holdet i første runde i Europa League tabte samlet til slovenske ND Gorica; efter at have vundet hjemme 5-2 tabte AGF 0-3 på udebane og var dermed ude på reglen om udebanemål. Superligasæsonen forløb nogenlunde som året forinden, hvor AGF blev nummer tre i grundspillet, men blev overhalet af FC København i mesterskabsspillet og sluttede på en fjerdeplads. Dette var nok til at give en kvalifikationskamp om deltagelse i Europa igen, og denne kamp vandt AGF mod AaB efter straffesparkskonkurrence.

Efter denne sæson mistede AGF en række af de spillere, der havde været med til at sikre holdet to gode sæsoner i Superligaen: Lejeaftalerne for Kamil Grabara og Kevin Diks udløb, og begge blev efterfølgende købt af FC København, mens Casper Højer Nielsen og Bror Blume blev solgt til udenlandske klubber. Der blev samtidig købt nye spillere i stedet for, men i de første kampe var det tydeligt, at holdet var svækket. Således blev holdet i kvalifikationen til Conference League besejret af upåagtede Larne FC fra Nordirland med nederlag på udebane og uafgjort hjemme. Resultatet blev betegnet som det værste for et dansk hold i europæisk fodbold nogensinde. Resten af efteråret i Superligaen gik heller ikke helt så godt som sæsonerne forinden, men AGF lå på en syvendeplads med gode muligheder for at nå i slutspillet. Imidlertid blev foråret 2022 en lang nedtur for holdet, der blot vandt én kamp; det blev i alt til 14 kampe i træk uden sejr i foråret, og AGF undgik kun akkurat nedrykningen på en samlet tiendeplads. Konsekvensen blev, at AGF og David Nielsen efter gensidig aftale opsagde samarbejdet med virkning fra sæsonens afslutning. David Nielsen opnåede det højeste pointgennemsnit for en cheftræner i AGF i superligaperioden. Han var til det sidste en populær skikkelse blandt fans og spillere og blev hyldet efter den sidste kamp.

Afløseren for David Nielsen blev tyske Uwe Rösler.

Faciliteter 

AGF spiller sine hjemmekampe på Ceres Park i det centrale Aarhus. Her er der plads til godt 21.000 tilskuere. Træningen foregår på klubbens træningsanlæg i Fredensvang, på grænsen mellem Viby og Højbjerg syd for Aarhus. Træningsanlægget er i anden halvdel af 2010'erne moderniseret med blandt andet et nyt klubhus og kunstgræsbaner. Derudover gik klubben i 2018 i gang med at opføre et akademi til udvikling af unge spillere.

Nuværende spillertrup 

Oversigt sidst opdateret: .

Spillertransfers 

De seneste udskiftninger i spillertruppen:

|}

Organisation af AGF Fodbold 

 Adm. direktør Jacob Nielsen
 Sportschef Stig Inge Bjørnebye
 Talentchef Jesper Ørskov
 Sportslig adm. Ole Hall
 Pressechef Søren Højlund Carlsen

Trænerstab i AGF Fodbold 
 Cheftræner Uwe Rösler
 Assistenttræner Dave Reddington
 Assistenttræner Kenneth Dokken
 Assistenttræner Philipp Grobelny
 Målmandstræner Nicolai Pold
 Fysisk træner Mathias Zangenberg
 Analytiker Marcus Tjärnberg
 Holdleder Mathias Zangenberg
 Holdleder Søren Teglgaard Jørgensen
 Læge Jacob Astrup
 Fysioterapeut Uffe Hansen
 Fysioterapeut Klaus Bredsgaard

Kendte tidligere spillere

Danske A-landsholdspillere fra AGF 
AGF har haft 53 landsholdsspillere pr. april 2018:

Udenlandske landholdspillere 

Spillere, der har spillet kampe for deres respektive landshold, mens de har været på kontrakt i AGF. Årstal angiver tid på landsholdet.

AGFs cheftrænere gennem tiden

Resultater i fodbold

Titler 
 Danmarksmesterskabet
 Vinder (5): 1954-1955, 1955-1956, 1956-1957, 1960 og 1986.
 Sølv (8): 1920–21, 1922–23, 1924–25, 1944–45, 1964, 1982, 1984, 1995–96
 Bronze (12): 1933, 1949, 1950, 1951, 1962, 1978, 1983, 1985, 1987, 1991, 1997, 2020, 2023
 Pokalturneringen:
 Vinder (9, rekord): 1954–55, 1956–57, 1959–60, 1960–61, 1964–65, 1986–87, 1987–88, 1991–92, 1995–96
 Finalist (3): 1958–59, 1989–90, 2015–16
 Super Cup:
 Finalist (1): 1996
 Intertoto Cup:
 Gruppevinder (3): 1981, 1982, 1984
 Provinsmesterskabet:
 Vinder (3): 1920-1921, 1922-1923, 1924-1925
 Det jyske mesterskab:
 Vinder (13): 1907-08, 1908-09, 1918-19, 1920-21, 1921-22, 1922-23, 1924-25, 1933-34, 1934-35, 1943-44, 1945-46, 1948-49, 1949-50

Placeringer i fodbold siden 1929

Europæisk deltagelse

UEFA Champions League / Mesterholdenes Europa Cup

UEFA Europa League / UEFA Cup

Pokalvindernes Europa Cup

Intertoto Cup

Klubrekorder 
Opgjort pr. 1/7 2011.
Siden 1927 er AGF den klub, der har spillet flest sæsoner i den bedste række, i alt 68, og den klub, der har spillet flest kampe i den bedste række, i alt 1.632 kampe. AGF er den klub, der har spillet næstflest kampe i Danmarksturneringen (i alt 1.951 kampe). AGF er også den klub, der har vundet DBUs pokalturnering flest gange (9).

Resultater
 Største sejr hjemme: 13-1 mod Fremad Amager, 1.division, 28. oktober 1934
 Største sejr ude: 6-0 mod OB, 1.division, 29. maj 1967.
 Største nederlag hjemme: 0-9 mod B93, 1.division, 7. april 1946
 Største nederlag ude: 0-9 mod B1913 20. oktober 1940 og 0-9 mod KB, 1.division, 15. september 1968.
 Flest sejre i træk: 15 sejre (7. september 1952 – 10. maj 1953)
 Flest kampe ubesejret i træk: 26 kampe (4. november 1985 – 9. november 1986)
 Flest nederlag i træk: 11 nederlag (22. august – 3. november 1968)
 Flest kampe uden sejr: 16 kampe (9. juni 1968 – 7. april 1969)

Tilskuere
 Tilskuerrekord hjemmebane: 23.990. AGF – Esbjerg fB 0-4, 23. oktober 1962
 Tilskuerrekord udebane: 39.700. KB – AGF 4-0, Idrætsparken, København. 13. november 1949
 Tilskuerrekord Europa Cup hjemmebane: 22.400. AGF – SL Benfica 1-4, 30. marts 1961
 Tilskuerrekord Europa Cup udebane: 57.100. SL Benfica – AGF 3-1, Estadio da Luz, Lissabon. 8. marts 1961
 Tilskuerrekord venskabskamp udebane: 102.300. Ferencvarosi TC – AGF 10-0, Nep Stadion, Budapest. 28. juli 1956

Spillere
 Flest kampe: John Stampe 444 kampe (1977-1991)
 Flest sæsoner: Aage Rou Jensen 19 sæsoner (1943-1961)
 Flest titler: John Amdisen, 4 x DM-guld, 5 x vinder af Pokalturneringen (1955-1965)
 Yngste spiller: Magnus Kaastrup, 16 år 198 dage, 14. juli 2017
 Ældste spiller: Erik Boye, 39 år 59 dage, 6. april 2003

Fankultur 

AGFs officielle fanklub er AGF Fanclub Aarhus, der blev stiftet 9. november 1992 som en af de første fanklubber i Danmark. I 2018 havde den ca. 900 medlemmer. Desuden har der i tidens løb været en række andre, mere uofficielle fangrupperinger. Blandt de større af disse er Nysir, der også driver initiativet "Samlet for Aarhus", der bl.a. ligesom AGF Fanclub Aarhus arrangerer ture til klubbens udekampe. Tidlgere har den højreradikale hooligangruppering af AGF-fans White Pride vakt opsigt. I 2003 opstod den uofficielle galgenhumoristiske fanfraktion "Galehuset", der lavede flere utraditionelle happenings for at støtte klubben. De uddrev således onde ånder fra Fredensvang, når spillertruppen var plaget af for mange skader, og samlede ved en lejlighed ind til en glad aften for spillerne i byen, så de for en stund kunne lægge de dårlige resultater bag sig. Navnet tog de, fordi klubben selv blev omtalt som et galehus i en periode i 2000- og 2010-årene, hvor der var uro på de indre linjer.
 
AGF-fans råber typisk "Kom så de hviie", hvor det bløde 'd' i 'hvide' er udeladt, hvilket er karakteristisk for Aarhus-dialekten, således at udtalen i sig selv bliver en markering af det århusianske tilhørsforhold. Et andet kendt AGF-udtryk er "Næst' år", når resultaterne i indeværende sæson svigter, og man i stedet sætter forventningerne op til næste sæson - et udtryk der også blev brugt på sangen Næst' år af Baconflex og Jøden fra albummet AGF Tributen (2004). 

På sociale medier bruger AGF-fans hashtaggene #KSDH (Kom Så De Hviie) samt #UltraTwitterAGF særligt på Twitter.

Af sange har AGF-fans særligt taget "I troede vi var døde og borte" til sig. Desuden Thomas Helmigs "Malaga", som spilles på Ceres Park før hver hjemmekamp.

De mest stemningsskabende fans har gennem årene stået forskellige steder på Ceres Park, hvor man i andre klubber identificerer sig stærkt med et bestemt tribuneafsnit. I 1990'erne stod de således på Sydtribunen (det nuværende C1-C3) og senere i Barcelona-hjørnet (nuværende D5-D6). På det ombyggede stadion har fansene holdt til i C1-C3, men flyttede i slutningen af 2017 til B1-B2.

Se også 
 AGF Håndbold

Kilder

Eksterne henvisninger 
 Aarhus Gymnastikforening af 1880 
 AGF Fodbold – prof-afdeling 
 AGF Fodbold – amatørafdeling 
 Nýsir Aarhus, Stemningsfraktion 
 GF-forum - debat om AGF 

 
Etableret i 1880
Fodboldklubber i Danmarksturneringen
Fodboldklubber under DBU Jylland